ཀུན་ཏུ་བཟང་དང་དབྱེར་མེད་པའི། །འདྲེན་མཆོག་པདྨ་ལས་འབྲེལ་ལ། །གསོལ་བ་འདེབས་སོ་ཐུགས་རྗེས་གཟིགས། །བདག་རྒྱུད་སྨིན་གྲོལ་བྱིན་གྱིས་རློབས། །ཨེ་མ་གསོན་དང་སྐལ་ལྡན་ལགས། །རང་བྱུང་རིག་པ་བྱང་ཆུབ་སེམས། །སྤྲོས་བྲལ་རྣམ་ཐར་གསུམ་དང་ལྡན། །སྐུ་དང་ཡེ་ཤེས་བདག་ཉིད་དཔལ། །འཁོར་འདས་གཉིས་མེད་འུབ་ཆུབ་ཀློང་། །ཇི་བཞིན་རྟོགས་པ་ལྟ་བ་ལགས། །མ་བཅོས་ཐ་མལ་ཤེས་པ་འདི། །ཟང་ཐལ་འབད་རྩོལ་བློ་བྲལ་ངང་། །གང་སྣང་ཡེ་ཤེས་ཆེན་པོའི་གཤིས། །རང་བབས་མངོན་གྱུར་སྒོམ་པ་ལགས། །གང་ཤར་མ་བཅོས་གཉུག་མའི་ཀློང་། །སྤང་བླང་ཡེ་ཟད་རྟོག་གཉིས་བྲལ། །ཡུལ་སྣང་ཐུག་ཕྲད་རྗེན་པར་གློད། །ཤར་ཆ་ཡེ་ཤེས་ལམ་དུ་ཁྱེར། །འཛིན་ཞེན་རང་གྲོལ་ནམ་མཁའ་ཆེ། །མ་བཅོས་ངང་བཞག་སྤྱོད་པ་ལགས། །ནང་གསལ་ཐིམ་ལ་མ་རྨུགས་པའི། །ངོ་བོ་རང་བཞིན་ཐུགས་རྗེའི་བདག །རང་བྱུང་རིག་པ་ཆོས་ཀྱི་སྐུ། །མི་གནས་མི་འགྱུར་ཡེ་ཤེས་ངང་། །སྤང་ཐོབ་བྲལ་

བ་འབྲས་བུ་ལགས། །ངོ་བོ་གཅིག་ལ་ལྡོག་པའི་ཚུལ། །ལྟ་སྒོམ་སྤྱོད་འབྲས་ལམ་གནད་འདི། །བྱ་བྲལ་ཤེས་རབ་འོད་ཟེར་གྱིས། །དབང་མདོག་རིན་ཆེན་སྐྱེས་བཅས་ངོར། །མདོ་མེད་འཆོལ་མོ་སྤྲང་འཁྱམས་པ། །སུ་ཁ་བཛྲ་རྩལ་གྱིས་བྲིས། དགེའོ།།